Ričijs Ports
Ričards Džulians "Ričijs" Ports (angļu: Richard Julian "Richie" Porte; dzimis 1985. gada 30. janvārī) ir profesionāls Austrālijas šosejas riteņbraucējs, kurš pārstāv Lidl–Trek komandu. Savā pirmajā sezonā ProTour līmenī Ports uzvarēja jauno braucēju ieskaitē 2010. gada Giro d'Italia un vairākās daudzdienu sacensībās piedalījās cīņā par kopvērtējuma titulu. 2012. gadā viņš pārcēlās uz Team Sky komandu un uzreiz izcīnīja uzvaru Volta ao Algarve kopvērtējumā. 2013. gadā Ports izcīnīja savu līdz tam lielāko karjeras uzvaru, uzvarot Parīze—Nica kopvērtējumā. Pēc salīdzinoši neveiksmīgas sezonas šo panākumu viņam izdevās atkārtot 2015. gada sezonā. Sezonas turpinājumā viņš izcīnīja uzvaru arī Volta a Catalunya kopvērtējumā. 2017. gada sezonu R. Ports uzsāka ar uzvaru Tour Down Under kopvērtējumā, uzvarot arī divos posmos. Aprīlī viņš uzvarēja arī Tour de Romandie kopvērtējumā. 2018. gadā Ports uzvarēja Tour de Suisse kopvērtējumā. 2012. gada sezonu Ports iesāka otro reizi karjerā uzvarot Tour Down Under kopvērtējumā. 2020. gada septembrī tika paziņots, ka pēc sezonas beigām Ports atgriezīsies Ineos Grenadiers (iepriekš SKY) komandā.